
Vec: Tlačová správa – 100 rokov ČHŽ   

         a 100 rokov lokomotívy U 34.901
8.1.1909 sa konala v doline Čierneho Hronu veľká udalosť – úradná technicko-policajná skúška novo postavenej štátnej úzkorozchodnej lesnej železnice Feketegaramvölgyi Vasút. Dnešná Čiernohronská železnica v Čiernom Balogu oslavuje tak 100 rokov svojej existencie. 
Rovnaké narodeniny oslávi 14.4.2009 i parná lokomotíva U 34.901 vyrobená v Budapešti (výrobné číslo: Bp 2282/1909) a dodaná pôvodne práve pre túto lesnú železnicu. Prvých 65 rokov poctivej služby pri zvážaní dreva z Balockých lesov ukončila v roku 1975 a ako nepotrebnú ju v roku 1975 zakúpilo – a tým zachránilo,  Kysucké múzeum v Čadci pre prevádzku na zachovanej časti Kysucko-oravskej lesnej železnice - unikátnej Historickej úvraťovej lesnej železnici vo Vychylovke. Pred odvezením mašinku ešte dôkladne opravili pracovníci a nadšenci vo Švermových železiarniach v Podbrezovej a na jar roku 1977 začala zachránená lokomotíva slúžiť svoju novú životnú púť - príležitostnú dopravu návštevníkov Múzea kysuckej dediny.
Vďaka nevšednej ústretovosti a pochopeniu pracovníkov Kysuckého múzea v Čadci a jeho zriaďovateľa – VÚC Žilina i pracovníkov Pamiatkovej správy sa po vyše 30-tich rokoch môže ale teraz opäť povoziť po svojich rodných koľajničkách v Čiernom Balogu. V rámci osláv 100 rokov Čiernohronskej železnice podpísali riaditelia obidvoch železníc zmluvu o vypožičaní a 14.1.2009 bola storočná lokomotíva prepravená kamiónom späť do údolia Čierneho Hronu. Pobudne tu necelé 4 mesiace do 12.5.2009 tak aby stihla termín hlavných osláv storočnice 1. – 3.5.2009. Okrem toho má už dnes naobjednávaných viacero jázd pre fotografov, filmárov i ďalších nadšencov a obdivovateľov histórie lesných železníc na Slovensku. Potom už ale musí rýchlo späť - sezóna Historickej úvraťovej lesnej železnice nečaká a návštevníkom by táto prekrásna, dnes už „vychylovská“ parná lokomotíva veľmi chýbala...
Všetkých preto pozývame využiť unikátnu možnosť vidieť obidve storočné oslávenkyne opäť spolu – prevádzkové dny je potrebné si vopred zistiť na tel. 0905 / 486 377, alebo na www.chz.sk.
S pozdravom – Nech to para tlačí !

